Manises rep la distinció ‘Ciutat de la Ciència i la Innovació’
11 de març de 2025

· La incorporació del municipi de l’Horta Sud a la Red Innpulso consolidarà Manises en el desenvolupament sostenible i competitiu

Manises, 11 de març de 2025-. Manises ha rebut la distinció ‘Ciutat de la Ciència i la Innovació’ en la seua edició de l'any 2024, que ha atorgat el Ministeri de Ciència, Innovació i Universitats. La ciència i la innovació donaran suport al desenvolupament de polítiques locals transformadores que ajudaran a avançar cap a un nou model de municipi.

El regidor de Promoció Econòmica i Medi Ambient de l'Ajuntament de Manises, Rafael Mercader, ha assenyalat que “és tot un orgull que la nostra ciutat reba la distinció de ‘Ciutat de la Ciència i la Innovació’ i entre a la Red Innpulso, ja que serà una motivació per a continuar avançant en polítiques innovadores, mitjançant noves estratègies amb la ciència i la tecnologia com a motor de creixement, que beneficiaran a tota la ciutadania en el seu conjunt”.

La incorporació de Manises a la Red Innpulso com a Ciutat de la Ciència i la Innovació suposa una gran oportunitat per al municipi en diversos àmbits, ja que situarà Manises en el mapa de les ciutats més innovadores d'Espanya. Entre altres beneficis, reforçarà la seua imatge com a un municipi que aposta per la I+D+i, a més de possibilitar el treball conjunt amb altres localitats que treballen matèries relacionades amb la ciència i la innovació. Aquesta distinció també l'han rebuda les ciutats valencianes d'Asp i la Vall d’Uixó. Actualment, aquesta xarxa està integrada per 112 ciutats, incloent-hi les 22 noves incorporacions, entre les quals està Manises.

Un dels punts forts de pertànyer a la Red Innpulso és que Manises podrà aprendre d'altres municipis líders en innovació i facilitarà la implantació de polítiques locals innovadores. D'altra banda, facilitarà la participació en projectes europeus i nacionals, amb la conseqüent oportunitat per a aconseguir finançament, a més de suposar un reforç per a les pimes locals, startups i emprenedors innovadors.

En definitiva, la participació de Manises en aquest programa serà un benefici directe per a la ciutadania, que estimularà l'avanç cap a un nou model de municipi més resilient, verd, sostenible i que millore la qualitat de vida de tots i totes amb majors nivells de cohesió i igualtat.

L'Ajuntament de Manises ha participat en la jornada de llançament ‘Programa d'innovació per a la resiliència climàtica’, celebrada aquest dilluns a El Castell de Riba-roja de Túria, la qual s'ha convertit un matí de treball amb diferents municipis i administracions per a buscar mecanismes de finançament per a la reconstrucció de municipis després de la DANA.